**Kedves Végzős Diákjaink!**

Sajnos a járvány alaposan átírta középiskolás éveitek utolsó hónapjait. Együtt tanultunk meg eligazodni a digitális tanrendben, felfedezni annak előnyeit és hátrányait, és a véghajrában felkészülni az érettségi vizsgákra.

Április 28-án tanáraitok véglegesítik az év végi osztályzataitokat, amelyeket majd április 30-án ti is megnézhettek az e-naplóban. **A középiskolai bizonyítványotokat az érettségi bizonyítvánnyal együtt fogjátok megkapni, mind a 12. a, mind a 12. c terveink szerint 2021.** **június 23-án.** Figyeljétek a honlapot!

**Mit kell tudni a középszintű érettségi vizsgákról?**

**A vizsganapok:**

2021. május 3. hétfő 9:00 óra magyar nyelv és irodalom

2021. május 4. kedd 9:00 óra matematika

2021. május 5. szerda 9:00 óra történelem

2021. május 6. csütörtök 9:00 óra angol nyelv

2021. május 12. szerda **8:00** óra közgazdasági ismeretek

2021. május 14. péntek **8:00** óra informatika

Idén a járvány miatt kialakult veszélyhelyzetben **csak írásbeli érettségi vizsgák** lesznek Kivétel ez alól a 12. c osztályban az angol célnyelvi civilizáció tantárgy, amelyben szóbeli vizsgát tartunk**. Az előre megtervezett szóbeli érettségi vizsgák időpontja: 2021. június 21-23.**

Azok a vizsgázók, akiknek az írásbeli érettségi vizsga eredménye eléri a 12 %-ot, de nem éri el az elégséges szintet (25%), szóbeli érettségi vizsgát tehetnek. Ennek időpontját az írásbeli érettségi dolgozatok eredményeinek ismeretében tűzzük ki.

**Mit kell hozni az érettségi vizsgára?**

* személyazonosságot igazoló okmány (érvényes személyi igazolvány, útlevél vagy új típusú jogosítvány)
* kék vagy fekete tollak (tartalék is legyen)
* a vizsgaszabályzatban megengedett segédeszközök (ezek összefoglaló táblázatát mellékeljük)

**A vizsga előtt**

A kockázatok csökkentése érdekében kérjük érettségiző diákjainkat, hogy az érettségi vizsgaidőszak kezdetéig lehetőség szerint maradjanak otthon.

A járványügyi okból **karanténban lévő** tanulók, mivel nem hagyhatják el az otthonukat, az **érettségi vizsgán nem tudnak részt venni**. Azoknak sem javasolt az érettségi vizsgán való részvétel, akik karanténban lévő személlyel közvetlen kapcsolatban voltak az érettségi vizsgát megelőző két hétben, vagy akut lázas, köhögéssel, hasmenéssel járó betegségük van.  Kérjük, ezt jelezzék az osztályfőnököknek!

Ha a vizsgázó az érettségi vizsgán nem jelenik meg, a javító vagy pótló vizsgára való utasításától el kell tekinteni, vizsgajelentkezését törölni kell.

**Megjelenés a vizsgán**

**Adjuk meg a rangját** az érettségi vizsgának! Valamennyi vizsganapon vegyétek fel az iskolai egyenruhátokat (fehér ingblúz vagy ing, fekete szoknya vagy nadrág, lányoknak a berzés sál, fiúknak a berzés nyakkendő)!

**A vizsga menete**

**A vizsga előtt legalább 30 perccel ott kell lennetek a vizsgateremben**. A terembeosztást Sánta Zoltán tanár úr fogja elküldeni nektek. Az utazás idejének megtervezésénél **vegyétek figyelembe, hogy a beléptetés szakaszosan fog történni,** tehát több időt fog majd igényelni!

A vizsga megkezdése előtt a felügyelő tanár ellenőrzi a személyazonossági okmányokat, a vizsgázók pedig részletes tájékoztatót kapnak a vizsga menetéről.

**Aki a vizsga megkezdése után érkezik**, azaz akkor, amikor a többiek már megkapták a feladatlapot, **kizárta magát a vizsgából.**

A vizsga alatt csak indokolt esetben lehet rövid időre elhagyni a vizsgatermet, erre az időre a vizsgadolgozatot le kell adni a felügyelő tanárnak.

**A vizsga befejezésekor a vizsgadolgozat üresen hagyott oldalait át kell húzni. Ne felejtsétek ellenőrizni, hogy minden oldalra felírtátok-e a neveteket, áthúztátok-e a piszkozati lapok oldalait, ill. ráírtátok-e a beadott pótlapok számát a vizsgadolgozatra!**

**Ne felejtsétek el aláírni a beadási jegyzőkönyvet!**

**A segédeszközökről**

A segédeszközökről a vizsgatárgy részletes követelményeiben meghatározottak szerint a vizsgázó, ill. az iskola gondoskodik. A **mellékelt összefoglaló táblázatban** elolvashatjátok, melyik vizsgán mit használhattok. **A járványhelyzet miatt a vizsga napján nem adunk ki senkinek semmilyen segédeszközt.** Ezért indulás előtt alaposan ellenőrizzétek, hogy mindent bekészítettetek-e a táskába!

Az iskolai könyvtár nem rendelkezik annyi szótárral, ahány vizsgázónk van**. Ezért mindenki maga gondoskodjon szótárról az angol nyelvi érettségi vizsgára.** Előfordulhat azonban, hogy valakinek így sincs megfelelő szótára. Őket arra kérjük, hogy hétfőn vagy kedden keressék meg Szalay Éva tanárnőt, tőle kölcsönözhetnek szótárt. A kikölcsönzött szótárakat csütörtökön a vizsga után szintén neki kell leadni.

**A kijavított dolgozatok megtekintése**

A kijavított közép- és emelt szintű írásbeli dolgozatok megtekintésének időpontja:

**12. c** **2021. május 31.**

**12. a 2021. június 1.**

A csoportosulás elkerülése érdekében a honlapon is közzétesszük a pontos időpontot, ill. az osztályfőnökök osztják be, ki melyik időpontra jöhet be az épületbe.

A dolgozatok megtekintését úgy szervezzük meg, hogy a megtekintés során ne alakuljanak ki nagyobb csoportosulások. Arra kérünk benneteket, hogy **fotózzátok le a dolgozataitokat,** ezután a lehető leggyorsabban hagyjátok el az iskola épületét. **A dolgozatok tüzetesebb áttekintésére otthon lesz módotok.**

A vizsgadolgozatok értékelésére vonatkozó észrevétel benyújtásának határideje:

**2021. június 2. 16:00 óráig**

Az észrevételeket az igazgatónak, Koronkáné Járai Annamáriának kell benyújtani, ill. elektronikusan is beküldhető neki az igazgató@berzeviczy.hu email-címre. Az észrevételekről később a vizsgabizottság dönt.

Észrevétel kizárólag a javítási-értékelési útmutatóban foglaltaktól eltérő javítás vagy az értékelés számszaki hibája esetén tehető. Az észrevétel benyújtására nyitva álló határidő elmulasztása esetén egy napon belül a vizsgázó igazolási kérelmet terjeszthet elő, amihez csatolnia kell az észrevételeit. Az igazolási kérelem benyújtási határideje jogvesztő.

**Néhány tanács az emelt szinten érettségizőknek**

Hogy hova kell mennetek emelt szinten vizsgázni, azt a vizsgajegyzőktől tudhatjátok meg, ill. az erről szóló **hivatalos vizsgabehívót Ani nénitől vehetitek majd át. Hogy pontosan mikor, arról az e-naplón keresztül keresztül időben küldünk nektek tájékoztatást.**

Az emelt szinten fokozottan figyeljetek arra, hogy vigyétek magatokkal a személyazonosságotokat igazoló valamelyik igazolványotokat, a vizsgabehívót és a vizsgán használható segédeszközöket! Ha nem tudjátok magatokat igazolni, előfordulhat az is, hogy nem kezdhetitek meg a vizsgát. Ne késsetek! Mivel azon a vizsgahelyszínen nem ismernek benneteket, a személyazonosság ellenőrzése tovább tarthat.

A kijavított emelt szintű dolgozatokat is a Berzében nézhetitek meg:

**12. c** **2021. május 31.**

**12. a 2021. június 1.**

Az észrevételek benyújtási határideje **2021. június 2. 16:00 óra.**

**Vizsgázás veszélyhelyzetben**

A kialakult veszélyhelyzetben messzemenőkig törekszünk vizsgázó diákjaink, felügyelő tanáraink és a vizsgát segítő dolgozóink egészségének védelmére.

Iskolánk gondoskodik a termek, informatikai eszközök, mellékhelyiségek megfelelő és rendszeres fertőtlenítéséről.

Egy teremben max. 10 tanuló lesz elhelyezve, ahol az érettségizők között megfelelő, mintegy 1,5 méteres távolságot tudunk tartani.

A termekben folyamatos szellőztetést biztosítunk.

Az alábbiakban azokat az előírásokat, óvó-védő szabályokat foglaljuk össze, amelyek betartására kormányrendeletek, az iskolaorvosi és védőnői ajánlások, valamint saját jól felfogott érdekünk sarkall, mert minimalizálják a fertőzésveszélyt:

* Amennyiben megoldható, **ne tömegközlekedési eszközön** érkezzetek az iskolába, hanem gyalog, kerékpáron vagy autóval! Az autóban is a csak egy háztartásban élő családtagok üljenek!
* **Az épületbe való beléptetés szakaszos** lesz. Kérjük, hogy a várakozás alatt **az iskola előtt is tartsátok be a kb. 2 méteres távolságot.**
* Kérjük a **csoportosulást mellőzni a vizsgát követően is**. Az iskolából egyenesen a hazautazás javasolt az érkezéshez hasonló módon.
* Az épületbe a bejárati kapu mellett az udvari kapun lehet belépni. A beléptetés az alábbi terv szerint zajlik:

**Május 3.** Valamennyi vizsgázó a főkapun jöjjön be!

**Május 4.** A 19. 20. és a 22. teremben vizsgázók az udvari kapun léphetnek be, és az udvaron át közvetlenül menjenek a vizsgatermekbe. A 36. a 39. és a 40. termekben vizsgázók a főbejáraton jöjjenek be!

**Május 5.** Valamennyi vizsgázó az udvari kapun jöjjön be!

**Május 6.** Valamennyi vizsgázó a főkapun jöjjön be!

**Május 12**. Valamennyi vizsgázó a főkapun jöjjön be!

* Az iskola bejáratánál és a folyosókon jól láthatóan kézfertőtlenítőket, a mosdókban kézfertőtlenítő szappanokat és papír kéztörlőket helyezünk ki. **Belépéskor testhő megmérése és a kézfertőtlenítés kötelező.** Utána is éljetek a kézfertőtlenítés lehetőségével!
* **A vizsga megkezdéséig és a közösségi tereken a maszk viselése kötelező.**
* **A vizsgaterembe lehetőség szerint csak innivalót és esetleg egy-egy szelet csokit vigyetek magatokkal!** A szendvicsek fogyasztása a vizsga alatt ebben a helyzetben nem javasolt. Helyette fogyasszatok könnyű reggelit otthon!
* A dolgozat beadásakor mindig csak egy vizsgázó adhatja le a dolgozatát, a többieknek a helyükön ülve kell várakozniuk. **Tartsátok be a felügyelő tanár utasításait!**

Mindnyájunk biztonsága érdekében kérjük az együttműködéseteket, és tartsátok be ezeket a szabályokat!

**Még néhány jótanács a sikeres vizsgához:**

* Aludjátok ki magatokat!
* Mellőzzétek a kávét és az energiaitalt, mert feleslegesen felpörgetnek!
* Őrizzétek meg a nyugalmatokat, de ehhez ne vegyetek be nyugtatót vagy stresszoldót, mert ellenkező hatást válthatnak ki, és csökkenthetik a koncentráló képességeteket!
* Figyeljetek oda a folyadékbevitelre, vizsga közben is lehet inni vizet vagy gyümölcslevet!

Kérjük, hogy a tartós használatra kapott tankönyveket és az iskolai könyvtárból kölcsönzött egyéb könyveket az írásbeli érettségi vizsga hetében hozzátok vissza a könyvtárba.

Jó felkészülést, sikeres vizsgázást kívánunk mindnyájatoknak!

Ani néni és Szalay Éva néni